俊老行送林次中赴都司
作者：徐積
朝代：宋

paragraphs: 熙寧察院一開口，誰人膽落御史手。
其時面堅黑髭鬚，力欲回天氣衝斗。
一從蹭蹬作外官，所居不苟心迹安。
剛不可回堅不變，頭如霜雪心如丹。
所以論者悅而服，所養有義其質端。
東西南北二十載，一朝有敕却召還。
皂囊封上曉班肅，繡衣步入秋霜寒。
義有所徇乞得身，白日降下天上人。
黄金龍節青囊印，赤帷熊乘朱斑輪。
以其餘才修職分，以其餘力娛精神。
望淮樓上對秋色，玉女花前泣晚春。
時時共帳過南郭，來就陶潜漉酒巾。
與人論事不必合，直無所苟氣色真。
持此以往無不可，古人所以爲正臣。
淮南一路事如草，嘉苗惡莠俱分了。
中心皎皎如斯乎，外計區區何足道。
兩宮日月方齊明，羣公戮力營太平。
公議急須招俊老，清風先已過南京。